Komisijos sprendimas
2004 m. kovo 26 d.
suteikiantis Australijai ir Naujajai Zelandijai galimybę laikinai pasinaudoti Bendrijos snukio ir nagų ligos viruso antigenų atsargomis
(pranešta dokumentu Nr. C(2004) 967)
(tekstas svarbus EEE)
(2004/288/EB)
Europos Bendrijų KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinanti Direktyvą 85/511/EEB, Sprendimus 89/531/EEB bei 91/665/EEB ir iš dalies pakeičianti Direktyvą 92/46/EEB [1], ypač į jos 83 straipsnio 3 dalį,
kadangi:
(1) pagal 1991 m. gruodžio 11 d. Tarybos sprendimą 91/666/EEB dėl Bendrijos vakcinų nuo snukio ir nagų ligos rezervų įsteigimo [2] buvo įsteigti antigenų, kuriuos galima greitai perdirbti į vakciną nuo snukio ir nagų ligos, rezervai.
(2) Iki tol, kol priims priemones snukio ir nagų ligos viruso antigenų rezervams įsteigti, Australija ir Naujoji Zelandija paprašė laikinos Bendrijos pagalbos, jeigu prireiktų skubiai vakcinuoti siekiant kontroliuoti galimą snukio ir nagų ligos protrūkį.
(3) Australijos ir Naujosios Zelandijos kompetentingos institucijos pateikė informaciją dėl rizikos įvertinimo bei apskaičiuotus antigenų, būtinų pagal šių šalių parengtus nepaprastosios padėties planus, kiekius ir potipius.
(4) Įvertinus Australijos ir Naujosios Zelandijos institucijų prašymą ir atsižvelgus į Bendrijos antigenų rezervuose saugojamų antigenų atsargų ir potipių kiekius ir galimybę jais pasinaudoti, paaiškėja, kad prašomą pagalbą būtų galima suteikti nekeliant be reikalo pavojaus Bendrijos susitarimams dėl nepaprastosios padėties.
(5) Tam tikromis sąlygomis Australijai ir Naujajai Zelandijai turėtų būti suteikta galimybė laikinai pasinaudoti Bendrijos antigenų atsargomis.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Australijai ir Naujajai Zelandijai suteikiama laikina galimybė pasinaudoti Bendrijos antigenų, iš kurių gaminamos vakcinos nuo snukio ir nagų ligos, atsargomis šiomis sąlygomis:
1. galimybė skolinimosi teisėmis kiekvienai iš abiejų suinteresuotųjų šalių gauti ne daugiau kaip 500000 vakcinoms lygiaverčių antigenų dozių galvijams ir bet kuriuo atveju abiem šalims kartu - ne daugiau nei 50 % Bendrijos rezervuose turimo kiekvieno antigeno atsargų kiekio suteikiama iki 2004 m. gruodžio 31 d.;
2. pagal Australijos arba Naujosios Zelandijos kompetentingų institucijų raštiškame prašyme pateiktą specifikaciją Komisija nedelsdama imasi priemonių skubiai arba neatidėliotinai atitinkamų antigenų formuliacijai atlikti bei vakcinoms gaminti, išpilstyti, ženklinti ir tiekti esamų sutarčių, sudarytų tarp Komisijos ir gamintojo, sąlygomis;
3. Komisija imasi priemonių, kad užtikrintų, jog 2 dalyje minėtu atveju Australijos ir Naujosios Zelandijos kompetentingos institucijos, kurios prašė atlikti Bendrijos rezervuose saugomų antigenų formuliaciją, atitinkamomis dalimis apmokės išlaidas už:
a) antigenų pervežimą iš saugojimo vietos į gamintojo įmonę;
b) formuliaciją ir vakcinų gamybą, taip pat visus papildomus reikalingus tyrimus;
c) vakcinų išpilstymą ir ženklinimą bei jų vežimą į nurodytą pristatymo vietą;
d) neatidėliotiną bet kurio išnaudoto antigeno kiekio papildymą bent jau tos pačios kokybės ir kilmės antigenais.
2 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 26 d.